Hoekom vriendskappe goed vir jou gesondheid is - WelstandWelstand
Tuis / Advies / Hoekom vriendskappe goed vir jou gesondheid is
Vrydag | 17 Februarie | 2017
Die mens is nie gemaak om alleen te wees nie. Mense soek mekaar op; of dit nou huweliksmaats of gewone vriendskappe is, mense wil vriende hê.
Daar is nog nie presies vasgestel hoekom vriendskap so belangrik vir 'n mens se gesondheid is nie, maar dis vermoedelik omdat dit spanning verlig en 'n mens aanmoedig om beter na jou gesondheid om te sien. Navorsing toon ook mense met vriende kry minder hartaanvalle.
Nita Marais, 'n matrone van die Goue Blaar-tehuis vir bejaardes in Gauteng, het sowat twee jaar gelede 'n groot sosialemediaveldtog begin waarin sy mense aangemoedig het om vriende met eensame bejaardes in tehuise vir bejaardes te maak. Enigiemand wat op 'n weeklikse grondslag 'n tydjie kon inruim om by een bejaarde te kuier en saam tee te drink, is gevra om hieraan deel te neem.
"Dit is reeds twee jaar later en daar het baie suksesvolle verhale uit die veldtog gevolg. Ek het in die besonder mense geplaas by bejaardes wat gewoonlik geen besoekers ontvang nie. In die meeste van die gevalle waar daar 'n verhouding tussen die bejaarde en 'n kuiergas ontwikkel het en waar die kuiergas werklik moeite gedoen het en gereeld kuier, het die gesondheid van die bejaarde baie verbeter."
Vir Nita lê die projek haar baie na aan die hart omdat sy self beleef het hoe goed dit mense doen om sosiaal te wees en aan verhoudings te werk.
"Ek het dikwels gesien hoe 'n bejaarde weer 'n rede kry om in die oggende op te staan en mooi aan te trek. Hoe daar 'n verwagting ontstaan, hoe verjaarsdae en Kersfees wat gewoonlik vir neerslagtigheid gesorg het, skielik verander het in 'n dag van feesvieringe."
Sy hoop dat meer mense van dwarsoor die land by so iets in hulle gemeenskappe betrokke sal raak.
"Natuurlik is vriendskappe nie net vir bejaardes belangrik nie. Dit is die veld waarin ek nou werk. Maar daar is soveel eensame mense rondom ons wat 'n vriendskapshand baie nodig het. Dit kan iemand se lewe verander, dit kan sy lewe red. Reik daarom uit en maak vriende. Dit is 'n wonderlike geskenk wat aan die mens gegee word. Niemand hoef alleen te wees nie."
Die wetenskap stem saam dat vriendskappe mense se gesondheid bevorder. Navorsing wat onlangs deur die Harvard-universiteit van stapel gestuur is, toon ongesellige mense het 'n hoër vlak van die proteïen fibrinogeen, wat tot hartaanvalle bydra.
Fibrinogeen word in die lewer vervaardig en help met bloedstolling, iets wat 'n mens se lewe kan red. Hoë vlakke op lang termyn verhoog egter die risiko vir 'n beroerte of hartaanval.
Die navorsingspan het meer as 3 500 mans en vroue se proteïenvlak ondersoek en ook hul sosiale lewe bekyk.